አፍሪካውያን  የባህላዊ  ግጭት አፈታት ዘዴን  በመጠቀም  ግጭቶችን መፍታት ይችላሉ- ምሁራን     
ባህላዊ የግጭት አፈታት ዘዴን በመጠቀም አፍሪካውያን ለሚያጋጥሟቸው የግጭት ችግሮች  በራሳቸው  መፍትሄ መፈለግ እንደሚገባቸው  የአፍሪካ ምሁራን አስገነዘቡ ፡፡በየአካባቢው ለዓመታት ሲተገበሩ የነበሩ ባህላዊ የግጭት አፈታት ዘዴዎችን  በማዘመን አሁን ላይ ለሚስተዋለው አለመግባባትና  ግጭትን  ለመፍታት መጠቀም ይቻላል ነው የተባለው፡፡የመቀሌ ዩኒቨርሲቲ ከደቡብ አፍሪካ ዩኒቨርስቲ  ጋር በመተባበር ባዘጋጀዉ የምክክር መድረክ ላይ ጥናታቸዉን ያቀረቡት ዶክተር ክንፈ አብርሃ ለዋልታ እንደገለጹት  የሥልጣኔ መነሻ እንደሆነች የሚነገርላት አፍሪካ በአንድም ሆነ በሌላ መንገድ አለመስማማትና ግጭት ውስጥ ለዘመናት ተዘፍቃ ትገኛለች፡፡በአንፃሩ አፍሪካ  የጎለበቱት የግጭት መፍቻ ባህላዊ ልማዶችናአሠራሮች  ባለቤትም ሆና እስከ አሁን ግን ይህንን በበቂ ሁኔታ ተግባራዊ ሳይደረግ ይታያል ነው ያሉት ፡፡በደቡብ አፍሪካ ዩኒቨርሲቲ የአፍሪካውያን የግጭት አፈታት ጥናት ተቋም የቀድሞ ዳይሬክተር የሆኑት ፕሮፌሰር ጆን ፋሪስ በበኩላቸው  ባህላዊ እሴቶቻችንን በማዘመን አፍሪካን በሥልጣኔ ቀዳሚ ማድረግ እንደሚቻል ገልጸዋል ፡፡ለዚህም መጀመሪያ ለግጭቶቻቸው የራሳቸውን መፍትሄ እንዲጠቀሙ ማስቻል ያስፈልጋል ነው ያሉት፡፡መንግስታት ትኩረት በመሥጠት ለአፍሪካውያን ሰላምና መረጋጋት ፖሊሲ እስከመቀየር መሥራት አለባቸዉ ያሉት ደግሞ በአፍሪካ ኢኮኖሚክ ኮሚሽንና በአፍሪካ ህብረት የኢትዮጵያ ቋሚ መልዕክተኛ  አምባሳደር ዋህደ በላይ ናቸው፡፡ለሁለት ቀናት በመቀሌ ከተማ የሚካሄደዉ የምክክር መድረክ ጥናቶችና መፍትሄ አቅጣጫዎች የሚቀርብበት ሲሆን በአፍሪካ ህብረትና በየሀገራቱ መንግስታት የሚቀርቡ ምክረ ሃሳቦችም ይነሳሉ ተብሎ ይጠበቃል፡፡ 